Kliem, frażijiet jew sentenzi li meta taqrahom minn wara u minn quddiem jibqgħu xorta jissejħu palindromi . Il-kelma kien ħoloqha l-awtur Ingliż Ben Jonson fis-seklu 17 mill-għeruq Griegi palin 'mill-ġdid' u dromos 'direzzjoni'. Fost il-palindromi bl-Ingliż nistgħu nsemmu l-kliem dad , level , kayak u race-car , u s-sentenzi "Madam, I'm Adam", "A man, a plan, a canal, Panama!", "Never odd or even", u l-famuża "Able was I ere I saw Elba", li taparsi kien qalha Napuljun Bonaparti meta eżiljawh Elba. Xi eżempji ta' palindromi bil-Malti: Bi 3 ittri: ĊUĊ, ARA, ILI, SUS, KOK, DUD B'4 ittri: APPA, IDDI, ALLA, IŻŻI, ESSE B'5 ittri: QAGĦAQ, TOROT, RADAR, KONOK B'6 ittri: XEMMEX, QARRAQ, KOLLOK, PEJJEP Bi 8 ittri: TQARRAQT, TNITTINT B'10 ittri: INTAXXATNI Jew, biex inqażżuha, sentenza sħiħa bħal: QALET ILLI TELAQ jew SERAQ TUT QARES. Inkella, lestu ruħkom: INFARRAĠ 'IL-KOK LI ĠARRAFNI. 23 ittra. Min għandu ħila jsib palindromu itwal? Hemm imbagħad kliem ieħor li jikseb tifsira differenti skont jekk taqrahx minn wara jew minn quddiem. Bħal f'mera. Dawn isejħulhom imordnilap (aqraha b'lura). RAS tiġi SAR SUF tiġi FUS SINK tiġi KNIS TARD tiġi DRAT RAZZA tiġi AZZAR INQAS tiġi SAQNI ĦALEF tiġi FELAĦ QARREB tiġi BERRAQ ĊAPĊAP tiġi PAĊPAĊ DAMDAM tiġi MADMAD. Hemm anki xi ismijiet, bħal Leon li jiġi Noel . U, skont xi Maltin, Dnegel . U din aqwa! Trevor Żahra għandu taqbila li tista' taqraha minn fuq u minn isfel, u tibqa' tagħmel sens. ħajjitna sabiħa tilgħin u niżlin nittajru naqbżu noqomsu dejjem ħadd ma jista' għalina noħorġu billejl arana ma nħallu lil ħadd bi kwietu rieqed mistrieħ niġġerrew ikollna bilfors nieklu u nixorbu bl-istraw ġo ħalqna hekk hi il-ħajja tan-nemus. Issa aqraha minn isfel għal fuq.
Palindromi